PM मोदी आज कोरोना वैक्सीन बनाने वाली कंपनियों से बात करेंगे, 1 मई से सभी व्यस्क लगवा सकेंगे टीका
कोविड-19 रोधी टीका लगाने की उम्र सीमा 18 साल करने के बाद प्रधानमंत्री नरेन्द्र मोदी आज शाम 6 बजे वैक्सीन उत्पादक कंपनियों के शीर्ष अधिकारियों के साथ संवाद करेंगे।
नई दिल्ली: कोविड-19 रोधी टीका लगाने की उम्र सीमा 18 साल करने के बाद प्रधानमंत्री नरेन्द्र मोदी आज शाम वैक्सीन उत्पादक कंपनियों के शीर्ष अधिकारियों के साथ संवाद करेंगे। वीडियो कॉन्फ्रेंस से होने वाली यह बैठक शाम छह बजे होगी और इसमें जैव प्रौद्योगिकी विभाग की ओर से एक प्रस्तुति भी दी जाएगी। देश में फिलहाल 2 वैक्सीन को मंजूरी मिली हुई है, कोवीशील्ड और कोवैक्सीन के टीके देशभर में सभी को लगाए जा रहे हैं। इसके अलावा रूस की वैक्सीन स्पुत्निक के आपात इस्तेमाल की मंजूरी भी दे दी गई है, हालांकि देश में अभी उस वैक्सीन के टीके नहीं लग रहे हैं।कोवीशील्ड वैक्सीन का उत्पादन सीरम इंस्टिट्यूट कर रहा है जबकि कोवैक्सीन का उत्पादन भारत बायोटेक कर रहा है। इसके अलावा रूस की वैक्सीन स्पुत्निक वी का भारत में उत्पादन के लिए डॉ रेड्डी लैब के साथ करार हुआ है। पीएम मोदी के साथ बैठक में आज इन सभी कंपनियों के शीर्ष अधिकारी शामिल हो सकते हैं। अभी तक ऑक्सफोर्ड यूनिवर्सिटी और ब्रिटिश-स्वीडिश कंपनी एस्ट्रोजेनेका द्वारा विकसित ‘कोविशील्ड’ और भारत बायोटेक कंपनी द्वारा भारतीय आयुर्विज्ञान अनुसंधान परिषद (आईसीएमआर) और राष्ट्रीय विषाणु विज्ञान संस्थान के साथ साझेदारी में विकसित ‘कोवैक्सीन’ टीके भारत में दिए जा रहे हैं। भारत के औषधि महानियंत्रक (डीसीजीआई) ने कुछ शर्तों के साथ कोविड-19 के रूसी टीके ‘स्पूतनिक वी’ के देश में आपात इस्तेमाल को पिछले दिनों मंजूरी दे दी। इससे पहले, प्रधानमंत्री मोदी के अध्यक्षता में हुई एक उच्चस्तरीय बैठक में सरकार ने एक मई से 18 साल से अधिक उम्र के सभी लोग कोविड-19 से रोकथाम के लिए टीका लगाने को मंजूरी दे दी। भारत में कोविड-19 के एक दिन में रिकॉर्ड 2,73,810 नए मामले सामने आए और देश के कई राज्यों से ऑक्सीजन तथा दवाइयों की कमी की शिकायतें लगातार सामने आ रही हैं। केंद्रीय स्वास्थ्य मंत्रालय के आंकड़ों के मुताबिक, सोमवार को देश में कोविड-19 के एक दिन में रिकॉर्ड 2,73,810 नए मामले सामने आने के साथ ही संक्रमण के कुल मामले डेढ़ करोड़ के पार पहुंच गए। इसके साथ ही देश में उपचाराधीन मरीजों की संख्या भी 19 लाख से अधिक हो गई है। देश में कोविड-19 के अब तक कुल 1,50,61,919 मामले सामने आए हैं तथा एक दिन के भीतर 1,619 लोगों की मौत होने से मृतक संख्या बढ़कर 1,78,769 हो गई है। संक्रमण के मामलों में लगातार 40वें दिन वृद्धि हुई है।